<classify> MKUU wa Mkoa wa Dodoma, Dk Binilith Mahenge amewaagiza wakuu wa wilaya, wakurugenzi na wenyeviti wa halmashauri kujadili na kuweka mikakati ya kuinua elimu mkoani kutokana na mkoa huo kuendelea kufanya vibaya.Mkoa wa Dodoma katika matokeo ya kumaliza elimu ya msingi 2018, umepanda kutoka nafasi ya 24 katika mwaka 2017 hadi nafasi ya 23 kati ya mikoa 26 katika mwaka 2018. Wakati matokeo ya kidato cha nne mkoa huo umeshika nafasi ya 21 kati ya mikoa 26 ikilinganisha na nafasi ya 19 toka mwaka 2017.Akifungua Kikao cha Ushauri cha Mkoa RCC, Dk Mahenge amesema hali ya elimu mkoani Dodoma ni mbaya, na pia watendaji hawajaridhishwa na utendaji wa Ofisa Elimu Mkoa kwa madai kuwa hana ushirikiano.Amesema pamoja na kuitisha mikutano ya wadau na kujadili na kuweka mikakati ya kujikwamua, bado matokeo yamekuwa mabaya, badala ya kupanda yameshuka zaidi.Akichangia wakati wa mjadala kuhusu hali ya elimu mkoani, Mwenyekiti wa CCM Mkoa wa Dodoma, Godwin Mkanwa alisema chama hakijaridhishwa na ufaulu wa darasa la saba na kidato cha nne.Amesema CCM mkoa ilijadili na kuona Ofisa Elimu Mkoa wa Dodoma, Maria Lyimo anatakiwa kujipima kama anatosha kuendelea kuwa na cheo hicho kwa kuwa mkoa huo umeendelea kufanya vibaya katika mitihani ya msingi na sekondari.Amesema chama hicho mkoa kilijadili kirefu kuhusu hali ya elimu mkoani Dodoma, ambako pamoja na kujadili katika RCC ya mwaka jana na kuweka mikakati bado mwaka huu mkoa huu umeshuka kiufalu.Alimtaka kujitathimini mwenyewe kwa sababu mkoa huo ambao ni makao makuu ya nchi hauwezi kuendelea kushuka katika matokeo ya mitihani licha ya mikakati iliyowekwa ya kuinua elimu katika mkoa huo.Amesema chama hicho kinaungana na Mkuu wa Mkoa, Dk Binilith Mahenge ambaye wakati akifungua kikao hicho alionesha masikitiko makubwa kuhusu hali ya elimu katika mkoa wake.Akichangia Mkuu wa Wilaya ya Chemba, Simon Odunga amesema Ofisa Elimu Mkoa alitakiwa kwenda na mikakati ya kuinua elimu katika mkoa huo, badala ya kulalamika kwamba hali ya elimu inazidi kushuka.Awali Ofisa Elimu Mkoa akitoa taarifa ya elimu katika mkoa, alisema changamoto zinazokabili elimu mkoani humo ni pamoja na upungufu wa miundombinu na samani na upungufu mkubwa walimu wa masomo ya sayansi katika shule za msingi na sekondari.Pia alisema changamoto zingine ni upangaji wa walimu usiozingatia ikama kwani walimu wengi wapo mjini kuliko vijijini na pia msongamano mkubwa wa wanafunzi katika baadhi ya shule za msingi na kutembea umbali mrefu.  <topic>: KITAIFA 